ไทยพบผู้ติดเชื้อโควิด-19 รายใหม่  143 ราย มีผู้เสียชีวิตเพิ่ม 2 คน
แพทย์หญิงอภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานตัวเลขผู้ติดเชื้อโควิด-19 รายใหม่ วันนี้ 15 กุมภาพันธ์ 2564 เพิ่มขึ้น 143 ราย ผู้ป่วยยืนยันสะสม 24,714 ราย หายป่วยแล้ว 22,883 ราย รักษาตัวอยู่ที่โรงพยาบาล 1,749 ราย พบผู้เสียชีวิตเพิ่ม 2 คน  ทำให้มีผู้เสียชีวิตสะสม 82 คน โดยผู้ป่วยที่เพิ่มขึ้น 143 ราย เป็นผู้ติดเชื้อในประเทศจากระบบเฝ้าระวังและระบบบริการ 64 ราย จากการค้นหาผู้ติดเชื้อเชิงรุกในชุมชน 68 ราย  ติดเชื้อจากต่างประเทศและเข้า state quarantine 11 ราย โดยเดินทางจากอียิปต์ 1 ราย , เยอรมนี 1 ราย , สหราชอาณาจักร 5 ราย , สหรัฐอาหรับเอมิเรตส์ 3 ราย และสหรัฐอเมริกา 1 ราย ส่วนผู้ป่วยยืนยันสะสมรอบใหม่ ตั้งแต่วันที่ 15 ธันวาคม 2563 ถึง 15 กุมภาพันธ์ 2564 จำนวน 20,477 รายขณะที่สถานการณ์ทั่วโลก พบตัวเลขผู้ติดเชื้อลดลง โดยยอดผู้ติดเชื้อรวมกว่า 109 ล้านราย รักษาหายแล้วกว่า 81 ล้านราย และเสียชีวิตกว่า 2,400,000 ราย โดยประเทศที่มีผู้ป่วยสะสมสูงสุด 5 อันดับ ได้แก่ สหรัฐอมเริกา อินเดีย บราซิล รัซเซีย และสหราชอาณาจักร ประเทศไทยยังอยู่อันดับที่ 114